Bersaglieri

Bersaglieri («skarpskyttere») er et elite-korps innen Esercito Italiano (den italienske hæren). Den ble opprettet av general Alessandro Ferrero La Marmora i 1836 for å tjenestegjøre i den piedmontesiske hæren, og ble senere inkorporert i den kongelige italienske hær.  De har alltid vært en mobil infanteriavdeling, og kan kjennes på den bredbremmede hatten, dekorert med stort tiurfjær (idag bare til parade og galla), mens det kan være fjær også festet i hjelmene i strid. Videre er de kjent for de hurtige, joggende tempoet de bruker i parader, i stedet for å marsjere.


== Bakgrunn ==
Kongedømmet Sardinia-Piemonte var relativt fattig og hadde ikke råd til å sette opp et stort kavaleri, så det var derfor behov for et raskt bevegelig infanteri. Disse enhetene ble trent til toppnivå både fysisk og som skarpskyttere. Dannelsen var inspirert av de franske chasseur, og avdelingene utmerket seg både ved sitt høye nivå, uavhengighet og rom for egne initiativ, slik at de kunne operere i løsere formasjoner enn tradisjonelle militære kommandolinjer. De var også utrustet med mer ammunisjon enn hva som var vanlig. De karakteristiske bredbremmede hattene ble opprinnelig innført som en beskyttelse mot sabelhugg. De nye styrkene imponerte umiddelbart kong Karl Albert.
Opprinnelig ble avdelingene brukt som støtte for flankene, men også som stormtropper ved behov. Troppene var opprinnelig tenkt som fjelljegere, men etter at spesialstyrken Alpini ble opprettet i 1872, ble det en viss rivalisering mellom disse to eliteavdelingene.


== I strid ==

Bersaglieri var i strid første gangen i Krimkrigen, under kommando av en av arkitektene bak italiensk forening, grev Camillo Benso di Cavour.  20. september 1870 rykket de inn i Roma gjennom Porta Pia og satte en stopper for den verdslige makten til paven, og fullførte dermed Italias samling.
Under første verdenskrig kjempet 12 regimenter fra Bersaglieri med tilsammen 210 000 mann, hvor 32 000 ble drept og 50 000 såret. Etter krigen ble styrken redusert og til dels omdannet til lett infanteri hvor de også ble satt opp med hjulryttere. 
Da panserstyrkene kom i forkant av andre verdenskrig, ble også disse styrkene mekanisert. Under andre verdenskrig ble styrkene satt inn i den italienske okkupasjonen av den franske riviera under felttoget i Frankrike og under kampene mot Hellas i 1940. Senere ble de utplassert i Jugoslavia og i Nord-Afrika i 1941 og senere på Østfronten.


== I dag ==
Nå er de for det meste mekanisert, altså satt opp på kampkjøretøyer. De har tjenestegjort som en del av Garibaldi mekaniserte brigade, som fredsbevarende styrker under Jugoslaviakrigene, krigen i Irak, Libanon og Somalia.
Den norske Hans Majestet Kongens Garde har kopiert hattene sine med fjær fra Bersaglieri.


== Regimenter i dag ==
1° Rgt. Bersaglieri, Garibaldi Brigade, i Cosenza (Calabria)
3° Rgt. Bersaglieri, Ariete Brigade, i Milano (Lombardia)
6° Rgt. Bersaglieri, Aosta Brigade, i Trapani (Sicilia)
7° Rgt. Bersaglieri, Pinerolo Brigade, i Bari (Puglia)
8° Rgt. Bersaglieri, Garibaldi Brigade, i Caserta (Campania)
11° Rgt. Bersaglieri, Ariete Brigade, i Orcenico Superiore (Friuli)


== Eksterne lenker ==
(en) Bersaglieri – kategori av bilder, video eller lyd på Commons